open-index/open-wikipedia-markdown huggingface dataset:
Caroline Aherne

**Caroline Mary Aherne** (24. joulukuuta 1963 Lontoo – 2. heinäkuuta 2016 Timperley, Cheshire) oli brittiläinen komedianäyttelijä ja käsikirjoittaja. Hän voitti uransa aikana neljä Baftan televisiopalkintoa.

## Televisiotyöt
Aherne nousi kotimaassaan kuuluisuuteen omalla televisio-ohjelmalla *The Mrs Merton Show* (1995–1998), jossa hän haastatteli julkisuuden henkilöitä iäkkään talk show -juontajan, rouva Mertonin roolissa. Sarjaa esitti BBC, ja Aherne voitti siitä ensimmäisen Bafta-palkintonsa. Myöhemmin hän esitti samaa roolihahmoa komediasarjassa *Mrs Merton and Malcolm* (1999).

Jo aiemmin Aherne oli ollut esiintyjänä ja käsikirjoittajana BBC:n sketsiohjelmassa *[[Ruuvit löysällä (televisiosarja)|Ruuvit löysällä]]* (*The Fast Show*, 1994–1997). Hänellä oli sarjassa useita roolihahmoja, mutta erityisesti niistä jäi yleisön mieleen meteorologi Poula Fisch, joka ennusti säätä kuvitteellisella eteläamerikkalaisella Chanel 9 -televisiokanavalla. Hahmo tunnettiin hokemasta ”Scorchio!”.

*[[Sohvanvaltaajat|Sohvanvaltaajissa]]* (*The Royle Family*, 1998–2000) Aherne esitti manchesterilaisen Roylen perheen tytärtä Deniseä. Hän loi ja käsikirjoitti sarjan yhdessä Craig Cashin kanssa, joka näytteli Denisen puolisoa Davidia. Aherne myös ohjasi *Sohvanvaltaajien* kolmannen tuotantokauden. Hänelle myönnettiin sarjasta kolme Bafta-palkintoa: kaksi käsikirjoittajan palkintoa ja yksi näyttelijän palkinto.   

2000-luvun alussa Aherne ilmoitti vetäytyvänsä julkisuudesta. Hän muutti Australiaan, mutta palasi sittemmin takaisin Britanniaan. Aherne jatkoi *Sohvanvaltaajia* yksittäisillä erikoisjaksoilla (2006, 2008–2012) ja oli mukana tekemässä uusia jaksoja myös *Ruuvit löysällä* -sarjaan (2014). Lisäksi hän toimi kertojaäänenä tositelevisio-ohjelmassa *Gogglebox* (2013–2016), joka on suomalaisen *[[Sohvaperunat]]*-sarjan esikuva.

## Yksityiselämä
Caroline Ahernen elämää varjostivat lukuisat terveysongelmat. Hänellä oli jo syntyessään harvinainen silmäsyöpä, jonka vuoksi hänen näkökykynsä vaurioitui osittain. Aikuisiällä hän sairastui myös virtsarakon syöpään ja keuhkosyöpään. Lisäksi hän kärsi masennuksesta ja alkoholiriippuvuudesta. Aherne yritti itsemurhaa vuonna 1998.

Aherne oli vuosina 1994–1997 naimisissa New Order -yhtyeen basistin Peter Hookin kanssa.  

Aherne kuoli syöpään 52-vuotiaana kesällä 2016.

## Lähteet
Suppa (Kuhmoinen)

**Suppa**  on Päijänteen saari Pirkanmaalla Kuhmoisissa.

## Maantietoa
Saari on 510 metriä pitkä, 310 metriä leveä ja sen pinta-ala on 7,7 hehtaaria .
Se sijaitsee Tehinselän länsiosassa aivan Kuhmoisten kirkonkylän edustalla olevan Sarvisalon saariryhmän ulkolaidalla. Se sijaitsee Sarvisalon, Vähä Aitasalon ja Hyllän välissä. Vähä Aitasalon sijaitsee lähinnä ja sinne on matkaa alle 300 metriä. Saari on matala ja sen korkein mäki kohoaa 12 metrin korkeuteen Päijänteen pinnasta. Se on autio, mutta se sijaitsee Kuhmoisista alkavan ja haarautuvan veneväylän keskellä.

## Historiaa
Vuoden 1938 taloudellisessa kartassa ei saarelle ole piirretty taloja . 
Vuoden 1965 peruskartassa on saaren länsipäässä lampi, josta on kaivettu oja saaren rantaan. Seuraavassa vuoden 1985 kartassa on lampi kadonnut. Vuosien 1965 ja 1996 kartoissa on saaren rantaviiva erilainen kuin vuoden 1985 kartassa. Vaikuttaa siltä, että saaren nämä osat ovat matalia ja että Päijänteen vesi saattaa vallata ajoittain ne kohdat. Saari on kaikissa kartoissa autio.

## Huomautukset

## Lähteet
Lirim Zendeli

**Lirim Zendeli** (s. 18. lokakuuta 1999 Bochum) on saksalainen, albanialaistaustainen autourheilija.

Zendeli aloitti kilpauransa vuonna 2016 ADAC Formula 4 -sarjassa, josta hän saavutti yhden palkintosijan sijoittuen loppupisteissä 13:nneksi. Vuonna 2017 Zendeli jatkoi ADAC F4 -sarjassa voittaen kolme kilpailua sijoittuen sarjan neljänneksi. Vuonna 2018 Zendeli jatkoi kolmannen kauden sarjassa ja onnistui voittamaan sarjan mestaruuden. Vuonna 2019 Zendeli siirtyi FIA Formula 3 Championship -sarjaan ja keräsi kauden aikana kuusi pistettä.

## Formula 3 -tulokset

## Formula 2 -tulokset

## Lähteet
Mikko Sakki

**Mikko Antero Sakki** (26. syyskuuta 1930 Iitti – 15. maaliskuuta 1998) oli suomalainen päätoimittaja. 

Mikko Sakin vanhemmat olivat Aukusti (August) ja Ida Maria Sakki ja puoliso vuodesta 1955 Airi Elsa Anneli Näyhä. Sakki kävi keskikoulun 1947 ja työskenteli *[[Kajaani (sanomalehti)|Kajaani-lehden]]* päätoimittajana 1957–1961 ja *[[Savonmaa (1903–1969)|Savonmaan]]* 1961–1968. *[[Warkauden Lehti|Warkauden Lehden]]* 2. toimittaja ja toimituspäällikkö hän oli 1968 ja *[[Uusi Savo|Uuden Savon]]* päätoimittajana vuodesta 1969.

## Lähteet
Close to the Bone

**Close to the Bone** on yhdysvaltalaisen Tom Tom Clubin toinen albumi, joka julkaistiin vuonna 1983.
## Kappaleet
# 
# 
# 
# 
# 
# 
# 
# 
**Bonuskappaleet:**
# The Man With the 4-Way Hips (extended version)
# Pleasure of Love (instrumental)
# The Man With the 4-Way Hips (dub version)
# Yella (Mr. Yella version)

## Kokoonpano
* Tina Weymouth - basso, laulu
* Chris Frantz - rummut, laulu
* Alex Weir - kitara
* Wally Badarou - kosketinsoittimet
* Tyrone Downie - kosketinsoittimet
* Raymond Jones - kosketinsoittimet
* Rupert Hine - kosketinsoittimet
* Steve Scales - lyömäsoitin
* Lani Weymouth- laulu
* Laura Weymouth - laulu
Luby’sin joukkoampuminen

**Luby’sin joukkoampuminen** oli Killeenissa, Yhdysvaltain Texasissa, 16. lokakuuta 1991 tapahtunut joukkomurha, jossa sai surmansa 24 ja loukkaantui 27 ihmistä. Motiivina oli ilmeisesti viha naisia kohtaan.

George Hennard törmäsi autollaan Luby’sin ravintolan ikkunaan ja aloitti välittömästi tulituksen kahdella puoliautomaattipistoolilla. Haavoituttuaan poliisin luodeista hän syöksyi kohti wc-tiloja ja teki itsemurhan ampumalla.

## Lähteet
Lamborghini Urus

**Lamborghini Urus** on Lamborghinin vuodesta 2018 lähtien valmistama crossover-tyyppinen automalli. Sen mallinimi tulee alkuhärkää tarkoittavasta sanasta.

Urus esiteltiin alun perin konseptiautona vuonna 2012. Tuotantomalli esiteltiin joulukuussa 2017. Auto perustuu samalle Volkswagen Groupin MLB-pohjalevylle kuin esimerkiksi Audi Q7, Bentley Bentayga ja Porsche Cayenne. Moottorina on kaksoisturboahdettu 4,0-litrainen V8 teholtaan 650 hevosvoimaa. Voimansiirtona on ZF:n kahdeksanportainen automaattivaihteisto ja neliveto. Kiihtyvyys nollasta sataan on 3,6 sekuntia ja huippunopeus 300 km/h.

## Lähteet

## Aiheesta muualla
Yanik Frick

**Yanik Frick** (s. 27. toukokuuta 1998 Liestal) on liechtensteinilainen jalkapalloilija, pelipaikaltaan hyökkääjä. Hän edustaa sveitsiläisseura Rapperswil-Jonaa.

Frick pelasi Sveitsin ja Itävallan juniorisarjoissa. Kesällä 2017 hän siirtyi italialaisseura Perugiaan, jossa hän pelasi kolme Serie B:n ottelua. Tammikuussa 2018 hän siirtyi Livornoon mutta pelasi vain lainasopimuksella Piacenzassa kolmannella sarjatasolla. Helmikuussa 2019 hän teki sopimuksen sveitsiläisen Rapperswil-Jonan kanssa.

Frick pelasi Liechtensteinin eri juniorimaajoukkueissa. Ensimmäisen ottelunsa Liechtensteinin A-maajoukkueessa hän pelasi lokakuussa 2016 MM-karsintaottelussa Albaniaa vastaan. Ensimmäisen maaottelumaalinsa hän teki lokakuussa 2019 kahdeksannessa maaottelussaan EM-karsinnassa Armeniaa vastaan.

Yanik Frickin isä Mario Frick ja pikkuveli Noah Frick ovat myös maajoukkuejalkapalloilijoita.

## Lähteet
Noah Frick

**Noah Frick** (s. 16. lokakuuta 2001 Liestal) on liechtensteinilainen jalkapalloilija, pelipaikaltaan hyökkäävä keskikenttäpelaaja. Hän edustaa Sveitsin toiseksi korkeimmalla sarjatasolla pelaavaa liechtensteinilaista FC Vaduzia.

Frick nousi FC Vaduzin edustusjoukkueeseen syyskuussa 2018 ja pelasi kaudella 2018–2019 liigassa 14 ottelua. Ensimmäisen liigamaalinsa hän teki toisella kaudella syyskuussa 2019 Grasshopperia vastaan.

Frick on pelannut Liechtensteinin juniorimaajoukkueissa vuodesta 2016 alkaen. Ensimmäisen kerran hän pelasi Liechtensteinin A-maajoukkueessa maaliskuussa 2019, kun hän pääsi EM-karsintaottelussa Kreikkaa vastaan loppuminuuteiksi vaihdosta kentälle. Lokakuussa 2019 hän pelasi EM-karsintaottelussa Italiaa vastaan yli puoli tuntia.

Noah Frickin isä Mario Frick ja isoveli Yanik Frick ovat myös maajoukkuejalkapalloilijoita.

## Lähteet
Tero Palomäki

**Tero Palomäki** on entinen ammattiyhdistysjohtaja, joka on toiminut vuosina  2018–2023 Rautatiealan Unioni RAU ry:n puheenjohtajana.  Aikaisemmin hän toimi Veturimiesten liitto VML ry:n puheenjohtajana.  Hän on ollut Veturimiesten liiton varapuheenjohtaja ja toimitsijana sekä veturimiesten pääluottamusmiehenä VR-yhtymässä. Hänellä on järjestöjohtajan ja veturinkuljettajan ammattitutkinnot.

Palomäki ei ollut ehdolla uudelle toimikaudelle, ja hänen tilalleen valittiin Markku Lehtinen. Syksyllä 2023 Palomäki palasi veturinkuljettajaksi VR-yhtymään. 

Palomäki kuului Suomen Ammattiliittojen Keskusjärjestö SAK:n, Kuljetusliitot KL:n Teollisuuden Palkansaajien TP:n ja Kuljetusalan Federationi KAF ry:n hallituksiin, ja ulkomaisissa yhteisöissä hän oli Nordic Transport Workers’ Federation NTF:n  hallituksen jäsen vuosina 2018–2023 ja sen pohjoismaisen rautatiejaoston puheenjohtaja 2019–2021.

## Lähteet
Larkin

**Larkin** on sukunimi. Se on muun muassa seuraavien henkilöiden sukunimi:

* Chris Larkin (s. 1967), brittiläinen näyttelijä
* Dylan Larkin (s. 1996), yhdysvaltalais-kanadalainen jääkiekkoilija
* James Larkin (1876–1947), irlantilainen ammattiyhdistysjohtaja ja vallankumouksellinen sosialisti
* Joan Jett, oik. Joan Marie Larkin (s. 1958), yhdysvaltalainen rocklaulaja ja -kitaristi
* Scatman John, oik. John Paul Larkin (1942–1999), yhdysvaltalainen laulaja ja jazzpianisti
* Linda Larkin (s. 1970), yhdysvaltalainen näyttelijä
* Mitch Larkin (s. 1993), australialainen uimari
* Philip Larkin (1922–1985), brittiläinen runoilija
* Thomas Larkin (s. 1990), italialais-yhdysvaltalainen jääkiekkoilija
Majd al-Kurum

**Majd al-Kurum** (, ) on kylä Israelissa Pohjoisella hallintoalueella. Sen asukkaiden enemmistö on islaminuskoisia arabeja. Vuoden 2018 lopussa kylän asukasluku oli 15&nbsp;292.

## Maantiede

Majd al-Kurum sijaitsee Israelin pohjoisosassa noin 16 kilometriä Akkon kaupungista itään. 

## Historia
Nykyinen Majd al-Kurum on joskus yhdistetty Talmudin paikannimeen Bet Kerem, joka viittaa viinitarhoihin. Alueen on sanottu olleen tunnettu hedelmällisestä maastaan ja runsaista veden lähteistään.

Israelilaiset joukot valtasivat Majd al-Kurumin kylän Israelin itsenäisyyssodan aikana 30. lokakuuta 1948. Oma kuntansa kylästä tuli vuonna 1964.

## Talous
Paikalliset harjoittavat esimerkiksi maanviljelyä hedelmiä, oliiveja ja vihanneksia kasvattaen. Kylässä on myös esimerkiksi pienimuotoista elintarviketeollisuutta.

## Väestö
Majd al-Kurumin asukasluku oli vuoden 2018 lopussa 15&nbsp;292. Vuonna 2002 vastaava luku oli 11&nbsp;400 ja vuonna 1969 3&nbsp;690. Kylän asukaat ovat pääasiassa sunnalaisia arabeja.

## Lähteet
Brandon Mechele

**Brandon Mechele** (s. 28. tammikuuta 1993 Bredene) on belgialainen jalkapalloilija, pelipaikaltaan keskuspuolustaja. Hän edustaa kotimaassaan Club Bruggea.

Mechele nousi Club Bruggen junioreista edustusjoukkueeseen toukokuussa 2013. Hän on edustanut samaa seuraa koko liigauransa ajan lukuun ottamatta kevätkauden 2017 kestänyttä lainapestiä saman sarjan Sint-Truidensessa. Hän on pelannut Belgian liigassa yli 170 ottelua ja tehnyt seitsemän maalia.

Mechele pelasi Belgian alle 21-vuotiaiden maajoukkueessa kahdeksan ottelua vuosina 2013–2014. Belgian A-maajoukkueessa hän pääsi ensi kerran kentälle lokakuussa 2019 Kazakstania vastaan vieraskentällä pelatun EM-karsintaottelun viime hetkiksi.

## Lähteet
Gliese 832 c

**Gliese 832 c** (tunnettu myös nimillä **GI 832 c** tai **GJ 832 c**) on eksoplaneetta, joka sijaitsee 16 valovuoden päässä Kurjen tähdistössä. Se kiertää punaista kääpiö-tähteä Gliese 832. Se sijaitsee tähtensä elinkelpoisella vyöhykkeellä. Sen massa on 5.2 Maan massaa ja sen säde on noin 1.5 Maan sädettä.

Se on viides läheisin mahdollisesti asuttava eksoplaneetta.

## Lähteet
Kirjat Yam

**Kirjat Yam** () on kaupunki Israelin Haifan hallintoalueella. Kaupunki on perustettu vuonna 1946, ja vuoden 2018 lopussa sen asukasluku oli 39&nbsp;909.

## Maantiede

Kirjat Yam sijaitsee Israelin pohjoisosassa Haifanlahden rannikolla.

## Historia

Kirjat Yamiin alettiin rakentaa asuntoja vuonna 1939, mutta suunnitelmat uuden kaupungin perustamisesta lykkäytyivät toisen maailmansodan takia. Lopulta uusi kaupunki perustettiin maailmansodan jälkeen vuonna 1946. Alueelle olivat aluksi tyypillisiä yksi- ja kaksikerroksiset asunnot, mutta kaupungin alkaessa kasvaa nopeasti seuraavina vuosikymmeninä niiden tilalle kohosi kerrostaloja. Suurin osa paikallisista on työllistynyt Haifassa.

## Väestö
Kirjat Yamin asukasluku oli vuoden 2018 lopussa 39&nbsp;909. Vuonna 2002 vastaava luku oli 38&nbsp;700, vuonna 1969 16&nbsp;000 ja vuonna 1948 650.

## Lähteet

## Aiheesta muualla
Pohja-Suomi

**Pohja-Suomi** oli keskiaikainen hallintoalue ja myöhemmin laamannikunta Suomessa aina 1700-luvulle saakka.

Varsinais-Suomen historiallinen maakunta on jaettu Pohja-Suomeen ja Etelä-Suomeen 1300-luvun alussa. Alueita johtivat voudit. Alueiden raja kulki Aurajoessa ja niillä on ollut jonkinlainen oikeudenhoidollinen ja hallinnollinen asema, mistä on viitteitä esimerkiksi takamaiden jaossa. Vuonna 1435 Suomen laamannikunta jaettiin kahtia ja jakona toimi Varsinais-Suomen aluejako. Ruotsin Itämaahan syntyivät Pohja-Suomen ja Etelä-Suomen laamannikunnat, jotka uloittuivat Varsinais-Suomen ulkopuolelle.

Pohja-Suomi jaettiin kahtia vuonna 1776. Tuolloin syntyivät Turun ja Porin ja Vaasan ja Oulun eli Pohjanmaan laamannikunnat.

## Lähteet
Gliese 876 d

**Gliese 876 d** on eksoplaneetta joka sijaitsee noin 15 valovuoden päässä Vesimiehen tähdistössä. Se kiertää punaista kääpiötä Gliese 876:ta. Sillä oli löytämisen aikaan pienin massa kaikista tunnetuista eksoplaneetoista. Vähäisen massansa takia se voidaan luokitella supermaaksi.

## Lähteet
Lily-Rose Depp

**Lily-Rose Melody Depp** (s. 27. toukokuuta 1999 Pariisi) on ranskalais-yhdysvaltalainen näyttelijä ja malli.
Hän on työskennellyt muun muassa Chanelille ja Burberrylle. Depp on toiminut vuodesta 2016 Chanelin mainoskasvona, ja hänet tunnetaan myös yhtenä Karl Lagerfeldin muusista.
## Yksityiselämä

Deppin äiti on ranskalainen laulaja, näyttelijä ja malli Vanessa Paradis ja isä yhdysvaltalainen näyttelijä-muusikko Johnny Depp. Hänellä on pikkuveli, John "Jack" Christopher Depp III.

Depp on kertonut kärsineensä teini-ikäisenä anoreksiasta, mutta on sittemmin toipunut sairaudesta. 

## Filmografia

## Lähteet
Robin Quaison

**Robin Kwamina Quaison** (s. 9. lokakuuta 1993 Tukholma) on ruotsalainen jalkapalloilija, pelipaikaltaan hyökkääjä. Hän on pelannut kotimaansa lisäksi Italian, Saksan, Saudi-Arabian ja Kreikan sarjoissa. Hän on pelannut Ruotsin A-maajoukkueessa 52 ottelua.

Quaison pelasi AIK:n junioreissa mutta aloitti aikuisten sarjoissa liigauransa lainalla Väsby Unitedissa vuonna 2011. Ruotsin pääsarjassa Allsvenskanissa hän pelasi AIK:n joukkueessa 51 ottelua ja teki niissä seitsemän maalia vuosina 2012–2014. Hän pelasi Eurooppa-liigassa kuusi ottelua kaudella 2012–2013. Kesällä 2014 hän siirtyi italialaisseura Palermoon, jossa hän pelasi 66 Serie A:n ottelua ja teki niissä seitsemän maalia.

Tammikuussa 2017 Quaison siirtyi saksalaisseura 1. FSV Mainz 05:een. Ensimmäisen maalinsa Bundesliigassa hän teki maaliskuussa 2017 Darmstadtia vastaan. Ensimmäisellä täydellä kaudellaan 2017–2018 hän pelasi 24 bundesliigaottelua ja teki niissä neljä maalia. Kaudella 2018–2019 hän pelasi 28 bundesliigaottelua ja teki niissä seitsemän maalia. Kaudella 2019–2020 hän pelasi Bundesliigassa 32 ottelua, joista avauskokoonpanossa 31, ja teki niissä 13 maalia, millä hän oli joukkueensa paras maalintekijä. Kaudella 2020–2021 hän pelasi 28 bundesliigaottelua ja teki niissä kuusi maalia. Heinäkuussa 2021 Quaison solmi kolmen vuoden sopimuksen Dammamin kaupungissa pelaavan Saudi-Arabian pääsarjajoukkue Al-Ettifaqin kanssa. Kaudella 2024–2025 hän pelasi Kreikan Superliigassa Aris Thessalonikin joukkueessa 11 liigaottelua.

Quaison kuului joukkueeseen, joka voitti alle 21-vuotiaiden Euroopan-mestaruuden 2015. Hän pelasi myös Rio de Janeiron olympialaisissa 2016. Ruotsin A-maajoukkueessa hän pelasi ensimmäisen ottelunsa tammikuussa 2013 Pohjois-Koreaa vastaan ja teki ensimmäisen maaottelumaalinsa kolme päivää myöhemmin Suomea vastaan. Vuonna 2014 hän pelasi kaksi maaottelua ja vuonna 2015 yhden mutta palasi maajoukkueeseen seuraavan kerran vasta syksyllä 2018. Kesän 2021 EM-kilpailuissa hän tuli vaihdosta kentälle kahdessa ensimmäisessä alkulohko-ottelussa, pelasi avauskokoonpanossa kolmannessa ottelussa ja tuli jatkoajalla vaihdosta kentälle tappiollisessa neljännesvälieräottelussa Ukrainaa vastaan. Quaison on syyskuun 2025 loppuun mennessä pelannut 52 maaottelua ja tehnyt niissä 14 maalia, joista viisi EM-kilpailujen karsinnoissa. Viimeksi hän on pelannut maajoukkueessa marraskuussa 2023.

## Lähteet
Ahrar al-Sharqiya

**Ahrar al-Sharqiya** on Syyrian sisällissotaan osallistuva islamistinen kapinallisryhmä, joka on perustettu vuonna 2016. Sen taistelijoissa on entisiä al-Nusran rintaman ja Ahrar al-Shamin jäseniä.

Lokakuussa 2019 Ahrar al-Sharqiyan taistelijat tappoivat kurdilaisen poliitikon Hevrin Khalafin. Samoihin aikoihin viestintäsovellus Telegramissa alkoi liikkua videoita, joissa ryhmän jäsenet teloittivat siviiliasuisia henkilöitä. Teloitukset tapahtuivat sen jälkeen, kun Turkki oli aloittanut hyökkäyksensä Pohjois-Syyriaan. Turkki on Ahrar al-Sharqiyan tärkein liittolainen.

## Lähteet
Järvenkylä (Perniö)

**Järvenkylä** (; vanh. suom. *Trespyöli*) on kylä Salon kaupungin Perniössä. Kylä sijaitsee kunnan lounaisosassa Makarlanjärven rannalla.

Järvenkylän naapurikylät ovat Germundsvidja, Strömma, Skoila ja Makarla. Järvenkylän kyläalue ulottuu Makarlanjärveltä Kituutussuolle. Kylän pohjoisosa on mäkistä metsämaata ja kylän pellot sijaitsevat Palomäen ja Makarlanjärven välisellä alueella, jonne kylän asutus on myös sijoittunut. Järvenkylä on keskiaikainen uudisasutuskylä ja se koostui pitkään Träskbölen yksinäistilasta, joka oli ratsutila. Kylässä on ollut kolme torppaa ja mäkitupa, jotka itsenäistyivät 1920- ja 1930-lukujen aikana. Lisäksi kantatilasta on lohkottu yksi tila.

Kaikkia kylän taloja ei enää asuteta, eikä pienellä kylällä ole koskaan ollut palveluita. Järvenkylästä on etsitty 1980-luvulla malmia tuloksetta. Kylän pohjoisosaan on rakennettu pieni tuulipuisto.

## Lähteet
Transandinen rautatie

**Transandinen rautatie** on vuonna 1910 liikenteelle avattu ja vuonna 1984 lakkautettu Andien poikki Argentiinasta Chileen vedetty rautatie. Se oli pituudeltaan 248 kilometriä ja sen kulki Argentiinan Mendozasta Chilen Los Andesiin. Rautatie yhdisti ensimmäisenä rautatielinjana Etelä-Amerikassa Atlantin ja Tyynen valtameren. Se oli samalla osa Buenos Airesin ja Valparaison välistä suhteellisen suoraa rautatielinjausta. Sen ideana oli välttää vaarallinen merireitti Magalhãesinsalmen kautta. 

Rautatie kulki Uspallatan solan kautta. Rautatien korkein kohta oli 3,2 kilometrin mittaisen Cumbren tunnelin lähistöllä yli 3176 metrin korkeudessa Argentiinan Puente del Incan ja Chilen El Portillon välillä. Suurin jyrkkyys radalla oli kahdeksan prosenttia. Rautatie oli loppuvaiheessa sähköistetty. Nykyään se on osittain purettu, mutta säilyttämistä on vaadittu. 

Matka Buenos Airesista Valparaisoon transandisen rautatien kautta kesti 1930-luvulla 38 tuntia.

Radan rakentaminen alkoi jo vuonna 1887, ja rakennusyhtiönä toimi chiläisten Clark-veljesten yhtiö. Rautatie oli sittemmin Argentiinan ja Chilen valtioiden omistuksessa. 

## Lähteet

## Aiheesta muualla
Pukki (Kuhmoinen)

**Pukki**  on Päijänteen saari Pirkanmaalla Kuhmoisissa.

## Maantietoa
Saari on 550 metriä pitkä, 350 metriä leveä ja sen pinta-ala on 9,6 hehtaaria .
Se sijaitsee Tehinselän länsiosassa aivan Kuhmoisten kirkonkylän edustalla Sarvisalon saariryhmän ulkoreunalla. Pukista näkyy pohjoispuolella Vähä Aitasalo ja Iso Aitasalo sekä itässä saari Keidas. Pukin ympäristössä on vain kaksi pientä luotoa ja se on verrattain matala saari. Sen korkein kohta nousee vain noin 7 metriä Päijänteen pinnasta. Saarelle on rakennettu neljä vapaa-ajan asuntoa.

## Historiaa
Saaren karttanimi vuoden 1938 taloudellisessa kartassa on ”Pukkisaari” . Vuoden 1985 peruskartassa on saaressa neljä mökkiä, mutta ennen sitä oli saari ollut autio.

## Huomautukset

## Lähteet
Ray Santos

**Ray Santos** (28. joulukuuta 1928 New York – 17. lokakuuta 2019 New York) oli yhdysvaltalainen saksofonisti, säveltäjä ja sovittaja. Hänen musiikkityylejään olivat mambo, salsa ja latinalaisamerikkalaisvaikutteinen jazz.

Santos oli puertoricolaistaustainen ja sai oppinsa Juilliard Schoolissa, josta valmistui vuonna 1952. Hän aloitti uransa soittamalla latinotyylisissä big bandeissa New Yorkissa ja esiintyi Machiton orkesterin kanssa New Yorkin Palladiumissa 1950-luvulla. Pitkän uransa aikana hän teki yhteistyötä muiden muassa Eddie Palmierin, Tito Puenten, Tito Rodríguezin ja Paquito D'Riveran kanssa. Linda Ronstadtin kanssa hän tuli Grammy-palkituksi vuoden 1992 albumista *[[Frenesí]]*. Santosin yhteistyökumppaneihin kuului myös kuubalainen Beny Moré, jolle omistetun Jon Secadan tekemän tribuuttialbumin *[[To Beny Moré With Love]]* (2017) sovituksista hän vastasi. Santos vaikutti salsan kehitykseen Puerto Ricolla, jossa asui 1970–1980-luvuilla. 

Santos tuli 1990-luvulla laajalti tunnetuksi Oscar-ehdokkuuden saaneesta sovittamastaan elokuvan *[[Mambo Kings]]* teemalaulusta. Vuonna 2011 hän sai Latin Grammy Trustees Awardin uransa saavutuksista.

Santosilla oli viisi lasta ja kahdeksan lastenlasta.

## Lähteet
Talvisto

**Talvisto** on osa Nurmijärven kunnassa sijaitsevaa Klaukkalan taajamaa. Harvaan asuttu Talvisto sijaitsee Klaukkalan pohjoisosassa Klaukkalantien varrella Valkjärven ja siitä Vantaanjoelle virtaavan Luhtajoen välissä. Talviston pohjoispuolella, lähellä Numlahden kylää, sijaitsee Holman Kurssikeskus sekä Nurmijärven Nuorten Kristillinen Yhdistys Ry:n tilat, joihin sisältyy myös kirpputoritoimintaa.
Hossein Dehlavi

**Hossein Dehlavi** (1927 – 15. lokakuuta 2019 Teheran) oli iranilainen säveltäjä, joka tuli tunnetuksi perinteisen iranilaismusiikin ja länsimaisen taidemusiikin yhdistelystä. Hänen tunnettujen näitä vaikutteita yhdistävien sävellystensä joukossa ovat *Sabokbal*, *Bijan* ja *Manijeh*.

Dehlavi aloitti musiikkikoulutuksensa 5-vuotiaana isänsä Moezzeddinin johdolla. Moezzeddin oli säveltäjä, tarvirtuoosi Ali-Akbar Shahnazin oppilas. 9-vuotiaana Dehlavi siirtyi Abolhasan Saban viuluoppilaaksi. Maineeseen hän nousi 26-vuotiaana orkesteriteoksellaan *Sabkobal* (1953). Hän suoritti sävellysopintoja myös Teheranin musiikkikonservatoriossa Hossein Nassehin ja konservatoriossa työskennelleiden länsimaisten muusikkojen johdolla. Saba ja Dehlavi perustivat yhdessä Saba-orkesterin, jonka kapellimestarina Dehlavi toimi. Saban kuoltua (1957) orkesteri aloitti viikoittaiset esiintymiset maan televisiossa.

Dehlavi pääsi vuonna 1962 Kansallisen musiikin akatemian johtoon ja toimi tässä tehtävässä, kunnes sai vuonna 1971 kaksivuotisen stipendin Itävallassa ja Saksassa suoritettavia länsimaisen taidemusiikin opintoja varten. Vuonna 1978 Dehlavilta tilattiin ooppera *Mani ja Mana*, joka oli tarkoitus esittää kansainvälisenä lasten päivänä. Teos jäi kuitenkin esittämättä seuraavana vuonna tehdyn vallankumouksen takia.

Dehlavi osallistui useisiin elokuvahankkeisiin, joiden joukossa oli Albert Lamorissen vuonna 1970 tekemä Iran-aiheinen dokumentti *[[Le Vent des amoureux]]*. Dehlavi sairasti Alzheimerin tautia vuosien ajan ennen kuolemaansa 92 vuoden iässä.

## Lähteet
Laskennallinen geometria

**Laskennallinen geometria** on tietojenkäsittelytieteen osa-alue joka tutkii algoritmeja liittyen geometrisiin ja spatiaalisiin ongelmiin. Laskennallisen geometrian algoritmeja käytetään esimerkiksi tietokoneavusteisessa suunittelussa (CAD-ohjelmistoissa), paikkatietojärjestelmissä, tietokonegrafiikassa ja robotiikassa.


## Keskeisiä ongelmia ja tutkimuskohteita

* Monikulmion pinta-alan laskenta.
* Kahden monikulmion leikkaus: Leikkaavatko kaksi (yksinkertaista) monikulmiota toisensa missään pisteessä?
* PIP-ongelma. Onko annettu piste *p* minkään monikulmion sisällä (tai rajalla).
* Lyhin reitti. Mikä on lyhin reitti pisteestä p pisteeseen o, siten että reitti ei risteä yhtään estettä (muita ei sallittuja geometrisia kohteita).
* Lähin naapuri. Annetun pisteen *p* lähimmän naapurin etsiminen.
* Spatiaaliset relaatiot: Etsi kaikki kohteet jotka toteuttavat annetun *spatiaalisen relaation*, esimerkiksi leikkauksen tai sisältyvyyden.
** Ikkunakysely (eng. *Window query*). Etsi kohteet jotka ovat annetun hakualueen (ikkunan) sisällä.
** Etäisyyskysely. Etsi kymmenen lähintä kohdetta kuviosta G, tai kohteet jotka ovat alle 20 yksikköä kohteesta G.
* Spatiaaliset indeksit (hakemistorakenteet). Esimerkiksi R-puu, Grid File, Quadtree jne.
Törmäysvyöhyke

**Törmäysvyöhyke** tai **kokoonpainuva vyöhyke** (engl. *crumple zone*) on auton korin osa, joka on suunniteltu painumaan hallitusti kokoon törmäystilanteessa. Sen tarkoitus on absorboida törmäysenergiaa ja estää sitä siirtymästä matkustamo-osaan, joka puolestaan on nykyaikaisessa autossa suunniteltu mahdollisimman jäykäksi.

## Historia

Idean kokoonpainuvasta törmäysvyöhykkeestä patentoi vuonna 1937 itävaltalainen Béla Barényi, joka työskenteli myöhemmin Mercedes-Benzillä insinöörinä. Patentti DBP 854.157 kehittyneemmästä kokoonpainumisvyöhykkeestä rekisteröitiin vuonna 1952. Ensimmäinen automalli, jossa patentin mukainen rakenne otettiin käyttöön oli Mercedes-Benz W111, joka esiteltiin vuonna 1959.

## Lähteet
Peter van Dalen

**Peter van Dalen** (s. 3. syyskuuta 1958) on alankomaalainen kristillistä liittoa edustava poliitikko ja Euroopan parlamentin jäsen vuosina 2019–2023. Euroopan parlamentissa van Dalen on pyrkinyt edistämään uskonnonvapautta. Hän on perustellut toimintansa kumpuavan omasta kristillisestä vakaumuksestaan. Van Dalen on auttanut pakistanilaista jumalanpilkkasyytteellä kuolemantuomion saanutta kristittyä Asia Bibiä ja hänen asianajajaansa saamaan turvapaikan. 

Van Dalen on usein esittänyt vaatimuksia, että uskonnonvapaudelle tulisi antaa huomattavampi asema Euroopan unionin ulkopolitiikassa. Toimiessaan Euroopan unionin suhteista Intiaan vastaavassa valiokunnassa hän kritisoi Intian kansanpuoluetta väkivaltaisuuksista uskonnollisia vähemmistöjä vastaan. 

Van Dalen on ehdottanut mahdollisiksi toimenpiteiksi uskonnonvapautta rajoittavia valtioita vastaan muun muassa suurlähettiläiden kutsumisen pois, kauppasopimusten jäädyttämisen ja kehitysavun lakkauttamisen. Hän on kritisoinut Euroopan valtioita vastentahtoisuudesta puuttua ulkomailla tapahtuviin uskonnollisiin vainoihin sekä minareettien ja uskonnollisten symboleiden kieltämisestä. 

## Lähteet

## Aiheesta muualla

*
Markan kieli

**Markan kieli** (myös *dafing*) on Burkina Fason ja Malin rajaseudulla asuvien markojen puhuma mandelainen kieli.

Kieltä puhutaan Boucle du Mouhounin alueella Burkina Fasossa sekä Bankassin piirin eteläosassa ja Tominianin piirin koilliosassa Malissa. Puhujamääräksi arvioitiin 1990-luvun alussa 200&nbsp;000 Burkina Fasossa ja 25&nbsp;000 Malissa. Markaa osaavat myös monet panat.

Marka kuuluu mandelaisten kielten manding-ryhmään, mutta se eroaa äänteistöltään huomattavasti bambaran yleiskielestä ja Burkina Fason djulasta. Markan murteet poikkeavat paljon toisistaan. Markaa lähellä on Sanin ympäristössä puhuttava marka-djalan, jota pidetään myös bambaran kielen murteena.

## Lähteet
Kai Aareleid

**Kai Aareleid** (s. 1972 Tartto) on virolainen runoilija, prosaisti ja kielenkääntäjä.

Vuonna 1997 Aareleid valmistui Helsingin Teatterikorkeakoulusta maisteriksi dramaturgiassa. Hän opiskeli lisäksi Tallinnan yliopistossa kielenkääntämistä ja kustannustoimittamista. Aareleid debytoi vuonna 2011 romaanilla *Vene veri*. Hän voitti novellillaan *Tango* Friedebert Tuglas -novellipalkinnon vuonna 2013. Vuodesta 2015 lähtien hän on julkaissut myös runokokoelmia (*Naised teel*, *Vihm ja vein*). Vuonna 2018 ilmestyi ensimmäisenä novellikokoelmana *Salaelud*, jonka sisältö on vuosilta 2010–2018.

Vuonna 2016 Aareleid valittiin Vuoden virolaiseksi kirjailijaksi. Samalta vuodelta on toinen romaani *Linnade põletamine*, joka suomennettiin nimellä *Korttitalo* vuonna 2018. Molemmissa romaaneissa henkilökohtaiset asiat nivoutuvat yhteiskunnallisiin. Aareleid on myös kirjoittanut artikkeleita, kirjallisuusarvosteluja ja Suomessa esitetyn näytelmän. Hän on kääntänyt viron kielelle teoksia espanjan, portugalin, ranskan, suomen ja englannin kielistä Bruce Chatwinilta, Arturo Pérez-Reverteltä, Carlos Ruiz Zafónilta, Javier Maríasilta, Paulo Coelholta ja Roberto Bolañolta.

*Tyyni valtameri* on saanut A. H. Tammsaaren kirjallisuuspalkinnon 2022 ja Baltian yleiskokouksen kirjallisuuspalkinnon 2022.

## Suomennettu tuotanto
* *Mennessä sammuta valot = Minnes kustuta valgus*, suom. Outi Rossi. Helsinki: Teatterikorkeakoulu, 1992
* *Korttitalo* (*Linnade põletamine*), romaani, suom. Outi Hytönen. Helsinki : Kustantamo S&S, 2018 
* *Lue minua*, runokokoelma, ilm. suomeksi; viron käännös: Kai Aareleid. Ntamo 2018. 
* *Tyyni valtameri*, romaani, suom. Outi Hytönen. Helsinki : S & S, 2023 
;Runoja ja novelleja
* Lyhytproosaa ja runoja, teoksessa *Nippernaati: virolaisen kirjallisuuden antologia. 1*. Helsinki : Viro-instituutti, 2015
* Viattomuus, novelli, teoksessa *Nippernaati: virolaisen kirjallisuuden antologia. 2*. Helsinki : Viro-instituutti, 2016 (voitti lavaproosakilpailun Tallinnan Head Read -kirjallisuustapahtumassa)
* Lue minua, julkaisussa: *[[Parnasso]]* 3/2017 s. 56–60
* Antologiassa: *Sinisild : eesti- ja soomekeelne luuleantoloogia = Sinisilta : viron- ja suomenkielinen runoantologia*. Talsinki : IlmaPress, 2021 
** Ruttopuisto
** Kesäranta 
** Juuret
** Pala elämää

## Lähteet

## Aiheesta muualla

* Kai Aareleid Kirjasampo
Kuutamorihmakala

**Kuutamorihmakala** (*Trichopodus microlepis*) on guramien (Osphronemidae) heimoon kuuluva kalalaji, jota voidaan pitää akvaariossa.

## Ulkonäkö ja koko
Kuutamorihmakala on väritykseltään sininen, ja sillä on hyvin pienet suomut jotka saavat koko kalan hohtamaan. Koiraat on helppo erottaa naaraista, sillä niillä on punertavat rintaevät, jotka ovat naarailla kellertävät. Kuutamorihmakala kasvaa luonnossa korkeintaan 13 senttimetrin mittaiseksi, ja on akvaariossa tavallisesti noin 15 senttimetrin mittainen.

## Levinneisyys ja elinympäristö
Kuutamorihmakalaa tavataan luonnossa Aasian Kambodžassa, Singaporessa, Taiwanissa, Thaimaassa, Vietnamissa ja Etelä-Amerikan Kolumbiassa, jonne kuutamorihmakala karkasi akvaarioista ja elää nyt siellä luonnonvaraisena. Sen elinympäristöä ovat lammet ja suot.

## Ravinto ja elintavat
Kuutamorihmakalan ravintoa ovat luonnossa eläinplankton, hyönteiset ja äyriäiset. Naaras laskee mätimunat koiraan kasvien lehdille rakentamaan kuplapesään, joka voi akvaariossa ulottua jopa 2,5 senttimetriä vedenpinnan yläpuolelle.

## Lähteet
Oberwil

**Oberwil** tarkoittaa muun muassa seuraavia paikkoja Sveitsissä:

* Oberwil, kaupunki Basel-Landschaftin kantonissa
* Oberwil bei Büren, kunta Bernin kantonissa
* Oberwil im Simmental, kunta Bernin kantonissa
* Oberwil-Lieli, kunta Aargaun kantonissa.
Danny Latza

**Danny Latza** (s. 7. joulukuuta 1989 Gelsenkirchen) on saksalainen jalkapalloilija, pelipaikaltaan keskikenttäpelaaja. Hän edustaa kotimaassaan Bundesliigassa pelaavaa Schalke 04:ää. Aiemmassa seurassaan Mainzissa hän oli joukkueensa kapteeni.

Latza nousi Schalke 04:n junioreista edustusjoukkueeseen alkuvuonna 2009. Hän pelasi kolme bundesliigaottelua mutta jatkoi reservijoukkueessa ja siirtyi kesällä 2011 kolmannella sarjatasolla pelaavaan Darmstadtiin. Kaudet 2013–2015 hän pelasi 2. Bundesliigassa Bochumin joukkueessa. Kesällä 2015 hän palasi pääsarjatasolle siirtyessään Mainziin. Hän on viiden kauden aikana pelannut Mainzissa 124 bundesliigaottelua ja tehnyt niissä kuusi maalia, joista kolme syntyi joulukuussa 2016 kotiottelussa Hamburger SV:tä vastaan.

Latza pelasi Saksan eri juniorimaajoukkueissa yli 40 ottelua. Hän kuului alle 19-vuotiaiden Euroopan-mestaruuden voittaneeseen joukkueeseen vuonna 2008.

## Lähteet
Kylä-Kause

**Kylä-Kause** on muun muassa seuraavien henkilöiden sukunimi:

*Enni Kylä-Kause (s. 1987), pesäpalloilija
*Susanna Kylä-Kause (s. 1989), pesäpalloilija.
Binningen

**Binningen** on kaupunki Pohjois-Sveitsissä Basel-Landschaftin kantonissa. Siellä on vajaat 16&nbsp;000 asukasta.

## Sijainti
Binningen on Baselin kaupungin lounainen naapurikaupunki. Se muodostaa yhtenäisen taajama-alueen naapurikuntiensa Baselin, Allschwilin ja Bottmingenin kanssa 

## Liikenne
Baselin liikennelaitoksen raitiotieverkko ulottuu Binningeniin.

## Lähteet
*

### Viitteet

## Aiheesta muualla
*
Timanttipuikkokala

**Timanttipuikkokala** (*Macrognathus aculeatus*) on puikkokalojen (Mastacembelidae) heimoon kuuluva kalalaji, jonka akvaariossa pito on melko yleistä.

Timanttipuikkokala on ruumiinmuodoltaan hyvin pitkänomainen ja puikkomainen ruumis, kuten kaikilla *[[Macrognathus]]*-suvun lajeilla. Timanttipuikkokalaa hankittaessa kannattaa välttää sen sekoittamista muihin suvun lajeihin, jotka ovat sitä paljon suurempia eivätkä välttämättä mahdu timanttipuikkokalalle sopivaan akvaarioon. Timanttipuikkokala voi luonnossa kasvaa korkeintaan 38 senttimetrin mittaiseksi, mutta on akvaariossa tavallisesti vain 30 senttimetrin mittainen.

Luonnossa timanttipuikkokalaa tavataan sekä murto- että makeassa vedessä, joten sen akvaarion veteen merisuolan lisääminen on yleensä hyödyksi. Timanttipuikkokala on melko harvinaista saada lisääntymään vankeudessa. Naaras kutee yleensä noin 1 000 mätimunaa kerralla, ja ne kuoriutuvat noin kolmen päivän kuluttua, ja kolmen vuorokauden päästä siitä ne alkavat myös uida.

## Lähteet
Kulik

**Kulik** on sukunimi. Se on muun muassa seuraavien henkilöiden sukunimi:

* Aleksandr Kulik (s. 1981), virolainen jalkapalloilija
* Grigori Kulik (1890–1950), puna-armeijan komentaja ja Neuvostoliiton marsalkka
* Ilja Kulik (s. 1977), venäläinen taitoluistelija
* Leonid Kulik (1883–1942), neuvostoliittolainen mineralogi ja tutkija
* Vasili Kulik (1956–1989), neuvostoliittolainen sarjamurhaaja.
Kauste (kylä)

**Kauste** on kylä Viron Hiidenmaan kunnassa. Ennen Viron kuntauudistusta 2017 se kuului Hiiun kuntaan. Vuoteen 2013 asti kylä kuului Kõrgessaaren kuntaan.

Kylässä oli vuoden 2019 alussa yhdeksän asukasta.

## Lähteet
Murhan jäljet

**Murhan jäljet** () on BBC:n tuottama brittiläinen draamasarja. Se kertoo poliisin erikoisryhmästä, joka tutkii vanhoja ratkaisemattomia rikostapauksia nykyaikaisen teknologian avulla. Työryhmää johtaa ylikomisario Peter Boyd (Trevor Eve), ja apunaan hänellä on muun muassa psykologinen profiloija, tohtori Grace Foley (Sue Johnston).

*Murhan jälkiä* tehtiin kaikkiaan yhdeksän tuotantokautta (92 jaksoa), ja se sai ensiesityksensä BBC One -kanavalla vuosina 2000–2011. Suomessa sarjaa on näytetty Yle TV1:ssä ja Yle Areenassa.

## Pääosissa

## Lähteet
Pratteln

**Pratteln** on kaupunki Pohjois-Sveitsissä Basel-Landschaftin kantonissa. Siellä on vajaat 17&nbsp;000 asukasta.

## Sijainti
Pratteln sijaitsee Korkea-Reinin etelärannalla Baselista kymmenkunta kilometriä kaakkoon.

## Liikenne
Moottoritiet A2 Baselista Olteniin ja A3 Baselista Badeniin kulkevat Prattelnin kautta.

Baselin liikennelaitoksen raitiotieverkko ulottuu Prattelniin.

SBB:n rautatiet Baselista Bruggiin ja Olteniin kulkevat Prattelnin kautta. Lisäksi Muttenzista Liestaliin johtava Adlertunneli alittaa Prattelnin.

## Talous
Pratteln on vanha suolakaivospaikkakunta. Kaupunki on Sveitsin kantonien ja Liechtensteinin omistaman suolamonopoliyhtiön Schweizer Salinen AG:n kotipaikka. Suolakaivosten myötä Prattelnin seudulle on vuosisatojen kuluessa syntynyt monipuolista kemianteollisuutta.

## Lähteet
*

### Viitteet

## Aiheesta muualla
*
GNU Autotools

**GNU Autotools** tai **GNU Build System** on GNU-projektin työkalukokoelma tietokoneohjelman kääntämiseen eri alustoilla.

Autotools sisältää:
* GNU Autoconf
* GNU Automake
* GNU Libtool

Autotools tuottaa Makefile-tiedosto(t) make-ohjelmalle, jota käytetään ohjelmointikielen kääntäjän ja linkkeriohjelman kutsumiseen.

Käännösprosessi Autotoolsilla yleensä sisältää:
# `configure`-komennon ajamisen &ndash; tunnistaa kohdejärjestelmän, tarvittavat asetukset, kirjastojen sijainnin ja minne uudet ohjelmat asennetaan
# `make`-komennon ajamisen &ndash; kääntäminen lähdekoodista ajettavaksi ohjelmaksi
# `make install` &ndash; käännetyn ohjelman, kirjaston ja muiden tiedostojen kopiointi järjestelmässä havaittuun sijaintiin

Autoconf tuottaa configure-skriptin configure.ac-tiedoston pohjalta, jossa käytetään M4-kielen syntaksia.

Automake tuottaa Makefile-tiedostot Makefile.am-tiedostossa annettujen tietojen pohjalta, jossa käytetään Makefile-syntaksia. 

## Käyttö
Autotools on käytössä useissa avoimen lähdekoodin projekteissa. 

Muun muassa X.Org-ohjelmisto on lisännyt Autotoolsille vaihtoehtona tuen Meson-käännösjärjestelmälle. GNOME-projektilla on tavoitteena siirtyä Autotoolsista Meson-järjestelmään.
KDE-projekti päätti vuonna 2006 siirtyä vanhenevasta Autotoolsista CMakeen.

## Katso myös
* GNU Make
* GCC
* Käännösautomaatio

## Lähteet

## Aiheesta muualla
* Learning the GNU development tools 
* Autotools FAQ
Keuhkomonni

**Keuhkomonni** (*Heteropneustes fossilis*) on keuhkomonnien heimoon kuuluva akvaariossakin pidetty kalalaji. Lajia tavataan laajalla alueella Aasiassa. Yleisin se on Pakistanissa, Sri Lankassa ja Myanmarissa. Keuhkomonnin uhanalaisuusluokitus on Kansainvälisen luonnonsuojeluliiton (IUCN) mukaan elinvoimainen.

Keuhkomonni kasvaa yleensä korkeintaan 31 senttimetrin mittaiseksi. Luonnonvaraisena keuhkomonni elää lammissa, puroissa ja joskus myös joissa. Keuhkomonni on kaikkiruokainen, ja se lisääntyy monsuuniaikoina. Keuhkomonnit erittävät myrkkyä rintapiikeistään. Keuhkomonnin pistos on erittäin tuskallinen ja kivulias.

## Lähteet
Christopher Trimmel

**Christopher Trimmel** (s. 24. helmikuuta 1987 Oberpullendorf) on itävaltalainen jalkapalloilija. Hänen pelipaikkansa on ollut oikealla laidalla niin puolustuksessa, keskikentällä kuin hyökkäyksessäkin. Hän edustaa Saksan Bundesliigassa pelaavaa Union Berliniä ja on joukkueensa kapteeni.

Trimmel aloitti pääsarjauransa Rapid Wienissä, jonne hän siirtyi ASK Horitschonista kesällä 2008. Kuuden kauden aikana hän pelasi Itävallan Bundesliigassa 149 ottelua ja teki niissä 18 maalia. Kesällä 2014 hän siirtyi silloin Saksan 2. Bundesliigassa pelaavaan Union Berliniin. Keväällä 2019 joukkue nousi pääsarja Bundesliigaan. Trimmel pelasi kaudella 2019–2020 Bundesliigassa 32 ottelua, joissa yhtä lukuun ottamatta täydet minuutit. Kaudella 2020–2021 hän pelasi Bundesliigassa 31 ottelua, joissa 30 kertaa avauskokoonpanossa, ja teki voittomaalin maaliskuussa Kölniä vastaan. Kaudella 2021–2022 hän pelasi Bundesliigassa 25 ottelua, joissa 23 kertaa avauskokoonpanossa, ja teki maalin marraskuussa Herha Berliniä ja toukokuussa Freiburgia vastaan. Kaudella 2022–2023 hän pelasi 25 bundesliigaottelua, joista 20 avauskokoonpanossa. Seuraavalla kaudella hän on talvitaukoon mennessä pelannut 11 bundesliigaottelua. Hän on pelannut kolme ottelua Mestarien liigassa, yhdeksän ottelua Eurooppa-liigassa sekä viisi ottelua, joissa tehnyt yhden maalin Konferenssiliigassa.

Trimmel on pelannut Itävallan maajoukkueessa 25 ottelua, joista kaksi elo-syyskuussa 2009, yhden maaliskuussa 2010, neljä loka-marraskuussa 2019, kolme loka-marraskuussa 2020, kymmenen vuonna 2021 ja viisi vuonna 2022. Avauskokoonpanoon hän pääsi ensi kerran seitsemännessä maaottelussaan EM-karsinnassa Latviaa vastaan, ja kaikkiaan hän on pelannut avauksessa 14 kertaa. Kesällä 2021 pelatuissa Euroopan-mestaruuskilpailuissa hän pääsi muutamaksi minuutiksi kentälle Italiaa vastaan pelatun tappiollisen neljännesvälieräottelun jatkoajalla.

## Lähteet

## Aiheesta muualla
Vuoden 1929 levottomuudet Palestiinassa

**Vuoden 1929 levottomuudet Palestiinassa** olivat väkivaltaisia yhteenottoja tuolloin brittien hallitsemalla Palestiinan mandaattialueella vuonna 1929. Tilanne oli kiristynyt edellisenä vuonna puhjenneiden Temppelivuoren tilannetta koskeneiden riitojen takia. Laajemmin kyseessä oli palestiinalaisen nationalistisen liikkeen kasvava vaikutus etenkin sionismin vastustuksen takia. Arabien ja juutalaisten vastakohtaisuus sai ensimmäisen kerran uskonnollisen konfliktin muodon Jerusalemin pyhistä paikoista käytynä kiistana. 

Väkivaltaisuuksissa kuoli satoja, mutta lopulta britit palauttivat järjestyksen. Kiistat arabien ja juutalaisten välillä yltyivät uudelleen vuonna 1936 arabikapinaksi, joka kohdistui myös brittihallintoa vastaan.

## Tausta

Palestiinasta oli tullut Palestiinan brittiläinen mandaatti 29. syyskuuta 1923. Palestiinalainen arabinationalismi oli vahvistunut etenkin 1920-luvulta lähtien. Liikkeen kasvuun oli useita eri syitä, joihin kuului taloudellinen ja sosiaalinen tilanne, sekä sen muutokset. Yksi pääsyistä oli kuitenkin sionismin ja juutalaisen siirtolaisuuden ja maan hankinnan vastustus. Tärkein palestiinalaisen liikkeen johtohahmoista oli Jerusalemin mufti Hajj Amin al-Husaini, jonka britit olivat nimittäneet Palestiinan muslimien johtajaksi vuonna 1921.

Kasvavat jännitteet Palestiinassa juutalaisten ja arabien välillä olivat kärjistyneet jo vuonna 1928,jolloin syttyi riitoja Jerusalemin Temppelivuoren hallinnasta.

## Levottomuudet 1929

Kahden eri ryhmän jännitteet jatkoivat kiristymistään vuoden 1929 aikana. Niiden aiheuttajaksi kohosivat ensi kertaa uskonnolliset vastakohtaisuudet Jerusalemin temppelivuorella. Lopulta 16. elokuuta 1929 arabit hyökkäsivät eri kohteisiin ympäri maata. Toistasataa juutalaista ja kymmeniä arabeja sai surmansa.  Shaw:n komission selvityksen mukaan kyseessä olivat pääosin arabien hyökkäykset, vaikka joissakin tapauksissa juutalaiset tekivät myös kostohyökkäyksiä arabien kimppuun. 

Levottomuuksien suurin yksittäinen veriteko, nk. Hebronin verilöyly, tapahtui Hebronin kaupungissa, missä surmattiin 67 juutalaista. Kaupungin vanha juutalainen yhteisö katosi miltei kokonaan. Hebroniin juutalaiset palasivat vasta kuuden päivän sodan jälkeen vuonna 1967, jolloin Israel miehitti sen.

## Seuraukset
Brittien palautettua lopulta järjestyksen väkivaltaisuuksissa oli kuollut toista sataa juutalaista ja kymmeniä arabeja. Yhteensä kuolleita oli 250 ja haavoittuneita 570.

Jännitteet Palestiinassa eivät päättyneet vuoden 1929 tapahtumiin, vaan vuonna 1936 syttyi edelleen laajempi arabikapina. Entistä verisempi kapina tukahdutettiin kuitenkin jälleen brittien taholta.

## Lähteet

* 
*Spencer, Robert: *The Palestinian Delusion. The Catastrophic History of the Middle East Peace Process.* Bombardier, 2019, .

### Viitteet

## Aiheesta muualla
Aston Martin DBX

**Aston Martin DBX** on Aston Martinin vuodesta 2020 lähtien valmistama crossover-tyyppinen automalli. Sen kilpailijoita ovat Bentley Bentayga ja Porsche Cayenne.

Autossa käytetään Mercedes-Benziltä peräisin olevaa kaksoisturboahdettua 4,0-litraista V8-moottoria, jonka teho on 542 hevosvoimaa. Voimansiirtona on yhdeksänportainen automaattivaihteisto ja vetotapana neliveto. 

## Lähteet

## Aiheesta muualla
Hankokolibri

**Hankokolibri** (*Calliphlox mitchellii*) on kolibreihin kuuluva lintulaji. Lajia tavataan Väli- ja Etelä-Amerikasta.

## Koko ja ulkonäkö

Hankokolibri on pienikokoinen lintu ja voi kasvaa 6&ndash;8 cm pitkäksi. Lajin sukupuolet eroavat toisistaan ulkonäöltään. Hankokolibrikoiras on selästään ja päästään pronssinkiiltoisen vihreä. Pyrstö on pitkä, haarautunut ja väriltään musta. Kurkussa on suuri violetti laikku. Rinnassa on valkoinen poikkijuova ja vatsan väri on vihreä lukuun ottamatta valkoista ja kellertävää laikkua alaperässä. Hankokolibrinaaras on selästään ja päästään vihreä ja kurkku ja rinta ovat valkoiset. Naaraan pyrstö on pitkä ja tasapäinen. Vatsa on kellertävä. Hankokolibrin nokka on lyhyehkö, suora ja väriltään musta.>

## Levinneisyys ja elinympäristö
Hankokolibrin päälevinneisyysaluetta ovat Kolumbia ja Ecuador ja lisäksi sitä tavataan Panamasta Dariénin alueelta. Sen elinympäristöä ovat kosteat metsät, metsien reunamaat ja pensaikot. Lintu syö kukkien mettä ja hyönteisiä. Hankokolibrin pesä on kuppimainen ja rakennettu kasvimateriaalista ja hämähäkinseiteistä.

## Lähteet
Pierre Bengtsson

**Pierre Bengtsson** (s. 12. huhtikuuta 1988 Kumla) on ruotsalainen jalkapalloilija, pelipaikaltaan vasen laitapuolustaja. Hän edustaa Tanskan Superliigassa pelaavaa FC Kööpenhaminaa ja on pelannut lähes 40 ottelua Ruotsin maajoukkueessa.

Bengtsson aloitti pääsarjauransa AIK:ssa toukokuussa 2007. Elokuusta 2009 vuoden 2010 loppuun hän edusti tanskalaisseura FC Nordsjællandia, vuosina 2011–2014 saman maan FC Kööpenhaminaa, vuoden 2015 alusta elokuuhun 2016 saksalaisseura Mainzia, kauden 2016–2017 lainasopimuksella ranskalaisseura Bastiaa ja heinäkuusta 2017 alkaen jälleen FC Kööpenhaminaa. Kevätkauden 2021 hän pelasi lainalla Vejlessä. Saksan Bundesliigassa hän on pelannut 29 ottelua ja Ranskan Ligue 1:ssä 30 ottelua, joissa hän on tehnyt yhden maalin.

Bengtsson pelasi useissa Ruotsin juniorimaajoukkueissa. Ruotsin A-maajoukkueessa hän pelasi ensimmäisen ottelunsa tammikuussa 2011 Botswanaa vastaan. Hänet nimettiin Ruotsin joukkueeseen kesän 2021 EM-kilpailuihin loukkaantuneen Martin Olssonin tilalle. EM-turnauksen alkulohkossa hän on päässyt vaihdosta muutamaksi minuutiksi kentälle kahdessa ottelussa. Kaikkiaan hän on pelannut 39 A-maaottelua, joista kolme MM- ja 13 EM-karsinnassa.

## Lähteet
Käännösautomaatio

**Käännösautomaatio** tarkoittaa tietokoneohjelman käännöksen ja siihen liittyvien toimintojen automatisointia: lähdekoodin käännös ohjelmiksi ja kirjastoiksi, binääritiedoston paketointi paketinhallintajärjestelmälle ja testaamisen automatisointi.

Historiallisesti varhainen käännösautomaatio on toteutettu makefile-tiedostojen avulla. Nykyisin automaatiota on kahta lajia:
* käännösautomaatiosovellus
** Työkalut kuten make, rake, CMake, MSBuild, Ant, Maven ja niin edelleen.
* käännösautomaatiopalvelin
** Verkkosovelluksen avulla ohjattava palvelinsovellus, joka toimii ajastetusti tai herätepohjaisesti; jatkuvan integraation palvelin on eräs käännösautomaatiopalvelimen tyyppi.

Käännösautomaation etuna on päivittäisten aikaa vievien ja itseään toistavien tehtävien vähentäminen. Käännösautomaatio on keskeinen osa jatkuvan integraation ja jatkuvan toimituksen kanssa, mutta itsenään se helpottaa standardoimaan ja poistamaan eroja käännöksistä sekä dokumentoimalla keskeisiä osia. Ohjelmointiympäristö voi tehdä osan asioista, mutta kehittäjien tietokoneet ovat erilaisia joka voi johtaa erilaisiin käännöksiin samasta koodista. Manuaalisesti tehdyt käännökset voivat olla puutteellisia kun uusimpien muutoksien haku unohtuu: automaatio varmistaa, että aina käytetään versiohallinnassa ja vain siellä olevia muutoksia. Yksikkötestaamisen suorittaminen voi jäädä ihmiseltä tekemättä.

## Katso myös
* GNU Autotools
* GNU Make

## Lähteet
* 
* 

### Viitteet
Linssikeitto

**Linssikeitto** on  linsseistä tehty keitto. Lähi-idässä linssikeitto on peruselintarvike.

Linssikeitto voi sisältää kasviksia, kuten porkkanaa, perunaa, selleriä, persiljaa, tomaattia, kurpitsaa, ruokabanaania ja sipulia.
Maustamiseen voi käyttää esimerkiksi valkosipulia, pippuria ja korianteria, mutta sen silputtuja lehtiä pitää varoa kuumentamasta, sillä lämpö tuhoaa aromin nopeasti.

Linssikeitossa on runsaasti proteiinia ja ravintokuitua, rautaa ja kaliumia. Hippokrates suositteli linssejä maksasairaille.

## Historia
Linssejä on kaivettu Kreikassa esiin kivikautisista kerroksista Fránchthin luolasta (ajalta noin 9&nbsp;500–13&nbsp;000 vuotta sitten). Linssikeitto oli tärkeä perusruoka myöhemminkin antiikin kreikkalaisessa keittiössä.

## Lähteet

## Aiheesta muualla

* Vihreät linssit Sydänmerkki
* Resepti, Valio.fi
Rolls-Royce Cullinan

**Rolls-Royce Cullinan** on Rolls-Roycen vuodesta 2018 lähtien valmistama suurikokoinen ylellinen crossover-tyyppinen automalli. Se on nimetty Cullinanin, maailman suurimman luonnontimantin mukaan.

Cullinan esiteltiin ensimmäistä kertaa Villa d’Estessä lähellä Roomaa toukokuussa 2018. Malli pohjautuu samaan Architecture of Luxury -perusrakenteeseen kuin sedan-korinen Rolls-Royce Phantom VIII. Moottorina on kaksoisturboahdettu 6,75-litrainen V12 teholtaan 571 hevosvoimaa. Vetotapana on neliveto, lisäksi autossa on nelipyöräohjaus.

Cullinan-malli sai autotoimittajilta osin tyrmääviä arvosteluja (mm. Chris Harris), mutta se oli vuonna 2019 valmistajansa menestynein malli 5&nbsp;152 kappaleella, eli Rolls-Roycen myynti nousi vuoteen 2018 verrattuna 25 prosenttia. Yhdysvalloissa SUV-automallit edustivat vuoden 2022 alkupuolella yli puolta myydyistä autoista. 

## Lähteet

## Aiheesta muualla